Ο Ηλίας Παναγιώταρος ήταν αυτός που δ ημοσίευσε στα social media το σκηνικό έντασης που στήθηκε στον Κορυδαλλό. Όταν, όμως, οι αστυνομικοί τον αναζήτησαν για να τον συλλάβουν… έσπευσε να εξαφανιστεί. Αστυνομικές πηγές σημειώνουν ότι ο πρώην βουλευτής της Χρυσής Αυγής πιθανότατα θέλει να αποφύγει το αυτόφωρο, καθώς ούτε έχει εμφανιστεί στις Αρχές αλλά ούτε έχει εντοπιστεί σε κάποιο από τα σημεία όπου θα μπορούσε να βρίσκεται.

Ο πρώην βουλευτής της Χρυσής Αυγής, Ηλίας Παναγιώταρος, είναι ο άντρας που αναζητά η Ελληνική Αστυνομία, προκειμένου να συλληφθεί στο πλαίσιο του αυτοφώρου για τη χθεσινή συγκέντρωση ατόμων που απαιτούσαν να γίνει περιφορά του επιταφίου στον Ιερό Ναό του Αγίου Νικολάου στον Πειραιά.

Για τη συγκέντρωση στον Κορυδαλλό έγιναν συνολικά 13 συλλήψεις.

Ωστόσο μετά τις απολογίες τους οι 13 αφέθηκαν ελεύθεροι. Ορίστηκε από την εισαγγελία Πειραιά δικάσιμος για τις 23 Νοεμβρίου.

Όλα ξεκίνησαν όταν το απόγευμα της Μεγάλης Παρασκευής ομάδα περίπου 70 ατόμων, ανάμεσα τους πολλοί υποστηρικτές της Χρυσής Αυγής, συγκεντρώθηκαν έξω από την εκκλησία και απαιτούσαν να γίνει περιφορά του επιταφίου. Ανάμεσα στους «πρωτεργάτες» της συγκέντρωσης ο πρώην βουλευτής της Χ.Α., Ηλίας Παναγιώταρος. Στο σημείο έσπευσαν ισχυρές αστυνομικές δυνάμεις, ζητώντας από τα άτομα να φύγουν από το σημείο καθώς παραβίαζαν τα μέτρα πρόληψης για την αποτροπή εξάπλωσης του κορονοϊού.

Ωστόσο, πάρα πολλοί ήταν αυτοί που δεν πειθάρχησαν και υπήρξε ένταση για αρκετή ώρα, με την Αστυνομία να προχωρά σε 18 προσαγωγές εκ των οποίων οι 13 μετατράπηκαν σε συλλήψεις. Τέσσερις εκ των συλληφθέντων κατηγορούνται επιπλέον για αντίσταση και ένας εξ αυτών επιπρόσθετα για σωματικές βλάβες σε βάρος αστυνομικού. Της σύλληψης διέφυγε ο Ηλίας Παναγιώταρος, το όνομα του οποίου συμπεριλαμβάνεται στη σχετική δικογραφία.